Onderweg na die beter diens
Wat 'n teneerdrukkende spul!
Rapport-Boeke het afgelope Sondag ses stories rondom boeke gedra wat ideale materiaal vir BY sou gewees het, ses resensies gehad oor die boeke op die kortlys vir die Britse Orange-prys, asook drie resensies van Engelse boeke oor die Suid-Afrikaanse ervarings van mense van Chinese afkoms, een storie oor boekbemarking wat beter in Rapport se sakeblaaie sou gehoort het, 'n promosie-artikel ('n ware resensie kan mens dit nie noem nie) deur Leon Rousseau oor kinder- en jeugboeke, 'n resensie oor 'n plaaslike Engelse boek en een oor 'n Amerikaanse boek van Nora Ephron (waarskynlik die swakste resensie wat nog ooit in Rapport geplaas is – die resensent het duidelik nie die vaagste benul dat Ephron al twaalf boeke gepubliseer het nie) en dan uiteindelik 'n resensie oor 'n Afrikaanse boek. J.B. ("Jaybee") Roux bespreek E. Kotzé se Hoogty.
'n Dag later debuteer Elmari Rautenbach se nuwe Boekeblad. Twee Engelse boeke word bespreek, en een Afrikaanse boek, uitvoerig geïllustreer asof dit 'n storie in BY is. Daar is ook 'n paar interessante brokkies oor boeke en boekenuus, plus 'n wenk dat ons op die blad se webwerf, www.boeke24.net sal kan gaan lees wat Cecile Cilliers skryf. Maar ons kan nie, dis 'n skakel na 'n blad met slegs een klein brokkie oor 'n gedoente wat Jenny Crwys-Williams aan die gang gesit het oor speurverhale.
Dis duidelik dat Rautenbach se boekeblad nog in sy tandekry-stadium is. Dis nog onderweg na die "beter diens" wat Tim du Plessis aan Afrikaanse skrywers beloof het. Kom ons gee Rautenbach die voordeel van die twyfel. Of 'n mens só vriendelik oor Rapport-Boeke kan wees, weet ek nie. Waar is Rachelle Greeff noudat die Afrikaanse boek haar nodig het?
Daarom, liewe leser, sê ek vir eers te hel hiermee. Ek gaan nou 'n maand lank vakansie hou. Wanneer ek terugkeer, sal daar hopelik Afrikaanse resensies wees waaroor 'n mens kan skryf.
6 antwoorde op Onderweg na die beter diens
Neffertiti het gesê op Junie 7, 2011
Ek kommentaar baie min by jou omdat ek nie veel weet nie, maar ek het van George Claassen se artikel gehou.
rosiemetdorings het gesê op Junie 7, 2011
dink Kamma het 'n punt beet.
BertieL het gesê op Junie 7, 2011
Ag nee wat Joan, dis nie so erg nie. Miskien sal jy na die holiday beter oor die lewe voel. Geniet. 🙂
crito het gesê op Junie 7, 2011
@ Kammakazi: Dis nie die punt nie. Ek verwag in Afrikaanse koerante resensies van Afrikaanse boeke. Hoekom soveel ruimte afstaan aan Engelse boeke? Hoekom dan nie ook aandag gee aan boeke in die Afrika-tale nie?
@Nefertiti: Ek het dit ook geniet. Baie goeie BY-artikel.
@ H. Lategan: Hmmm.
maaifoerie het gesê op Junie 9, 2011
Dis 'n skande hoe Rapport Afrikaanse boeke afskeep. Die koerant se redakteur het ook in een van haar rubrieke (oor Kyknet se nuus) laat deurskemer dat sy dink Afrikaanse boeke is minderwaardig.
Geniet jou vakansie, Kerneels!
crito het gesê op Junie 14, 2011
@Maaifoerie: Hmmm. Jy en Herman Lategan moet maar koukus. Ek dink nie daardie twee sal gevlei voel nie.